Agt ‘rowers’ vas ná jaagtog, skietery(Argieffoto: Bill Oxford/Unsplash) Agt verdagtes is aan die Wes-Rand in hegtenis geneem nadat ŉ skietgeveg tussen polisie en die verdagtes Woensdag uitgebreek het. Volgens kapt. Kay Makhubele, polisiewoordvoerder, het die verdagtes glo ŉ koeriervoertuig in Rustenburg beroof en van die toneel gevlug in ŉ Quantum- en Iveco-bussie, ŉ Ford Ranger bakkie en ŉ Lexus. Polisie is omstreeks 10:00 na die Krugersdorp-omgewing ontbied waarna dié voertuie deur beamptes opgemerk is. Die verdagtes het in verskeie rigtings gevlug en skote op die polisie afgevuur. Niemand is tydens die voorval beseer nie. Ses verdagtes is kort ná die jaagtog in die Quantum-bussie in Germiston in hegtenis geneem. Een verdagte was in die Iveco en een in die Ford Ranger. Die Lexus was verlate met ŉ pistool op die sitplek. ŉ Grootskaalse soektog is van stapel gestuur om nog ŉ verdagte wat glo die Lexus bestuur het op te spoor. Polisie het die goedere wat uit die koeriervoertuig gesteel is in die Iveco-bussie gevind, asook drie ongelisensieerde vuurwapens. Die vier motors is glo ook gesteel. Die verdagtes staan tereg op aanklag van gewapende roof, die besit van ongelisensieerde vuurwapens, die besit van gesteelde eiendom, nalatige bestuur en poging tot moord. Die polisie is besig om vas te stel of die verdagtes betrokke is by ŉ reeks rooftogte op koeriervoertuie in Gauteng. Hulle sal na verwagting binnekort in die hof verskyn. Elias Mawela, polisiekommissaris in Gauteng, het die betrokke eenhede se lof besing vir hulle tydige reaksie wat gelei het tot die inhegtenisneming van die verdagtes.